KOMISIJOS REGLAMENTAS (EB) Nr. 1146/2007
2007 m. spalio 2 d.
patvirtinantis planą, pagal kurį valstybėms narėms paskiriamos 2008 m. biudžetiniams metams priskirtinos lėšos maistui iš intervencinių atsargų labiausiai nepasiturintiems asmenims Bendrijoje tiekti
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1987 m. gruodžio 10 d. Tarybos reglamentą (EEB) Nr. 3730/87, nustatantį bendrąsias maisto iš intervencinių atsargų tiekimo paskirtoms organizacijoms, jį skirstančioms labiausiai nepasiturintiems asmenims Bendrijoje (1), taisykles, ypač į jo 6 straipsnį,
atsižvelgdama į 1998 m. gruodžio 15 d. Tarybos reglamentą (EB) Nr. 2799/98, nustatantį žemės ūkio politikos priemones dėl euro (2), ypač į jo 3 straipsnio 2 dalį,
kadangi:
(1)
Pagal 1992 m. spalio 29 d. Komisijos reglamento (EEB) Nr. 3149/92, nustatančio išsamias maisto iš intervencinių atsargų tiekimo labiausiai nepasiturintiems asmenims Bendrijoje taisykles (3), 2 straipsnį Komisija turi patvirtinti paskirstymo planą, finansuotiną iš 2008 biudžetiniais metais turimų lėšų. Plane pirmiausia kiekvienai priemonę taikančiai valstybei narei turėtų būti nustatoma didžiausia suma, skiriama jos plano daliai įgyvendinti, ir kiekvienos rūšies produkto kiekis, kuris turi būti paimtas iš intervencinių agentūrų turimų atsargų.
(2)
Valstybės narės, ketinančios įgyvendinti šį 2008 finansinių metų planą, pateikė informaciją, kurios reikalaujama pagal Reglamento (EEB) Nr. 3149/92 1 straipsnio nuostatas.
(3)
Siekiant paskirstyti išteklius būtina atsižvelgti į patirtį ir į tai, kiek ankstesniais finansiniais metais valstybėms narėms paskirtų išteklių jos panaudojo.
(4)
Reglamento (EEB) Nr. 3149/92 2 straipsnio 3 dalies 1 pastraipos c punkte numatyta skirti subsidijas produktams, kurių laikinai nėra intervencinėse atsargose, pirkti rinkoje. Kadangi šiuo metu intervencinės agentūros turi labai nedideles grūdų, nugriebto pieno miltelių ir ryžių atsargas ir jau yra pasirengta jas parduoti rinkoje bei paskirstyti pagal Reglamento (EEB) Nr. 3149/92 nuostatas, yra būtina nustatyti minėtas subsidijas, kad 2008 finansinių metų planui įgyvendinti reikalingus grūdus, nugriebto pieno miltelius bei ryžius būtų galima pirkti rinkoje, nes 2007 metais nenumatyta pirkti nė vieno iš šių produktų.
(5)
Reglamento (EEB) Nr. 3149/92 7 straipsnio 1 dalyje numatyta, kad jeigu valstybė narė savo intervencinėse atsargose neturi produktų, reikalingų metų planui įgyvendinti, tuos produktus galima perkelti iš kitų valstybių narių. Todėl turėtų būti leidžiama perkelti produktus Bendrijos teritorijoje, kad būtų įgyvendintas 2008 m. planas, laikantis Reglamento (EEB) Nr. 3149/92 7 straipsnyje nustatytų sąlygų.
(6)
Metinio plano įgyvendinimo tikslais operacinis įvykis, numatytas Reglamento (EB) Nr. 2799/98 3 straipsnyje, turėtų būti viešųjų atsargų administravimo finansinių metų pradžia.
(7)
Rengdama šį planą Komisija pagal Reglamento (EEB) Nr. 3149/92 2 straipsnio 2 dalies nuostatas konsultavosi su pagrindinėmis organizacijomis, susipažinusiomis su labiausiai nepasiturinčių žmonių problemomis Bendrijoje.
(8)
Javų vadybos komitetas nepateikė nuomonės per komiteto pirmininko nustatytą laiką,
PRIĖMĖ ŠĮ REGLAMENTĄ:
1 straipsnis
Pagal Reglamento (EEB) Nr. 3730/87 nuostatas maisto produktai, skirti labiausiai nepasiturintiems asmenims Bendrijoje, 2008 m. paskirstomi pagal paskirstymo planą, nurodytą šio reglamento I priede.
2 straipsnis
II priede nurodytos valstybėms narėms skiriamos subsidijos grūdams, nugriebto pieno milteliams ir ryžiams pirkti rinkoje, kad būtų įgyvendintas 1 straipsnyje nurodytas planas.
3 straipsnis
Šio reglamento III priede išvardytus produktus Bendrijos teritorijoje leidžiama perkelti laikantis Reglamento (EEB) Nr. 3149/92 7 straipsnyje nustatytų sąlygų.
4 straipsnis
Metinio plano įgyvendinimo tikslais operacinio įvykio, numatyto Reglamento (EB) Nr. 2799/98 3 straipsnyje, data yra 2007 m. spalio 1 d.
5 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2007 m. spalio 2 d.